রাসসুন্দরীর আত্মজীবনী পড়ে জানতে পারি, উনিশ শতকে নারীদের জন্য শিক্ষা একরকমের নিষিদ্ধ ছিল। এরই ফাঁককোঁকর দিয়ে কিছু নারী অতি আগ্রহে অক্ষরজ্ঞানটুকু অর্জন করতে পেরেছেন। উনিশ শতকের শুরুতে নারীরা এখনকার মতো গদ্য লিখতেন না। তারা বিভিন্ন সাময়িকীতে পত্রাকারে নিজের একান্ত অনুভূতির কথা লিখতেন। তাও অবশ্য সব কাগজে লিখতে পারতেন না। হিন্দু ‘ভদ্রজন’ দ্বারা সম্পাদিত কাগজে নারীরা লিখতে পারতেন না। ‘সমাচার-দর্পণ’-এ লিখতে পারতেন কারণ সেটি ছিল মিশনারিদের দ্বারা পরিচালিত। আর লিখতে পারতেন ‘সম্বাদ-কৌমুদী’তে, কারণ সেটির পেছনে ছিলেন রামমোহন রায়ের মতো প্রগ্রেসিভ ভারতীয়। ‘জ্ঞানান্বেষণ’ পত্রিকায়ও লিখতে পারতেন। কয়েকটি লেখা (পত্র) প্রকাশিত হয়েছে সোমপ্রকাশেও।